האני אל-מצרי

האני אל-מצרי (בערבית: هاني المصري; נולד ב-28 ביוני 1954)) הוא עיתונאי, פובליציסט ופרשן פוליטי פלסטיני. מאז שנת 2011 הוא משמש כמנכ"ל מסאראת – המרכז הפלסטיני למחקרי מדיניות ולימודים אסטרטגיים. קודם לכן כיהן במספר תפקידים ציבוריים, בהם מנהל מרכז בדאא'ל לתקשורת ומחקר (مركز بدائل للإعلام والبحوث, חלופות) ויועץ במשרד ההסברה של הרשות הפלסטינית. אל-מצרי מפרסם בקביעות מאמרי דעה וניתוחים פוליטיים בעיתונות הפלסטינית והערבית.

 לימודים 
האני אל-מצרי נולד ב־28 ביוני 1954 בעיר שכם. את לימודיו היסודיים והתיכוניים השלים בבתי הספר המקומיים בשכם. לאחר סיום לימודיו התיכוניים עבר למצרים, שם למד רפואה באוניברסיטת עין שמס שבקהיר.

פעילויות פוליטיות וצבאיות
במקביל ללימודיו האקדמיים במצרים החל בפעילות פוליטית שהתמקדה בסיוע לארגונים פלסטינים שפעלו בשנות ה-70 בלבנון בעיקר בביירות. במסגרת פעילות זו עסק בגיוס תרומות עבור משפחות חללים פלסטינים שנהרגו, בכתיבת סיסמאות לאומיות על קירות ברחובות של מצרים, ובארגון משלחות מתנדבים מצריים להילחם לצד המיליציות הפלסטיניות שפעלו בשנות ה-70 בלבנון במהלך מלחמת האזרחים שהתחוללה במדינה.

בשנת 1976 השתתף בהקמת מפלגת הפועלים (בערבית: حزب العمال), וכיהן כמזכ"ל המפלגה עד תחילת שנות ה-80. במקביל פעל במסגרת ארגונים פלסטיניים שפעלו בביירות, עבר שתי הכשרות צבאיות, ונטל חלק בלחימה במהלך הפלישה הישראלית לדרום לבנון בשנת 1978 במבצע ליטני ובמהלך מלחמת לבנון הראשונה בשנת 1982 (מבצע שלום הגליל).

בשנת 1981 עזב את "מפלגת הפועלים" והצטרף ל"חזית העממית לשחרור פלסטין" (בערבית: الجبهة الشعبية لتحريرفلسطين), שם מונה לאחד מאחראי תחום ההסברה והתקשורת. לאחר יציאת כוחות אש"ף מביירות בעקבות מלחמת לבנון בשנת 1982 (מבצע שלום הגליל) ועבר להתגורר בסוריה. בשנת 1990 פרש מן "החזית העממית" ועבר להתגורר בירדן. הוא שהה שם עד שנת 1994, לאחר מכן נכנס לשטחים הפלסטיניים עם תחילת הקמת הרשות הפלסטינית.

קריירה עיתונאית
את דרכו העיתונאית החל כבר בשנות ה-70, כאשר ערך את העיתון "טריק אל-אנתצאר" (בערבית: طريقالانتصار, דרך הניצחון). בין השנים 1981–1989 היה חבר מערכת במגזין "אל-הדף" (בערבית: الهدف, המטרה) של החזית העממית. לאחר מכן, בתקופת שהותו בירדן בין השנים 1990–1994, פרסם טורים ומאמרים פוליטיים וניתוחיים בעיתונות ובמגזינים ירדניים. במקביל, ניהל בעמאן את הוצאת הספרים "אל-לוטוס" (בערבית: دار اللوتس للنشر والتوزيع). בשנים 1990–1992 שימש כעורך הראשי של העיתון "נדאא אל-וטן" (בערבית: نداء الوطن, קריאת המולדת). בשנת 1995, מונה להיות המנהל הכללי של מחלקת ההוצאה לאור והדפוס במשרד ההסברה של הרשות הפלסטינית, תפקיד שבו שימש במשך עשור, עד שנת 2005.

קריירה מחקרית
בשנת 2005 ייסד אל-מצרי את המרכז הפלסטיני לתקשורת, מחקר ולימודים "בדאא'ל", מוסד עצמאי שפעל לקידום חופש הביטוי, פיתוח כלי מחקר תקשורתיים וחיזוק השיח הציבורי. הוא עמד בראש המרכז עד לשנת 2011.

בשנת 2011 הקים את "המרכז הפלסטיני למחקרי מדיניות ולימודים אסטרטגיים - מסאראת" (בערבית: المركز الفلسطيني لأبحاث السياسات والدراسات الإستراتيجية - مسارات, מסלולים), מוסד פלסטיני עצמאי ללא מטרת רווח אשר עוסק בגיבוש חשיבה פוליטית פלסטינית, בניתוח מגמות אזוריות, ובהובלת תהליכי דיאלוג בין גופים וקבוצות שונות בזירה הלאומית. אל-מצרי עומד בראש המרכז מאז הקמתו.

בנוסף לעשייתו המחקרית, השתתף אל-מצרי בוועידת "הדיאלוג הלאומי" שהתקיימה בקהיר בשנת 2009 בחסות מצרים, שנועדו להשיב את האחדות הלאומית לאחר השתלטות חמאס על רצועת עזה ב-2007. השיחות אורגנו כחמש ועדות נושאיות (ביטחון, ארגון מחדש של אש"ף, פיוס לאומי, בחירות וממשלת אחדות). בוועדות אלו שימש האני אל-מצרי כחבר בוועדה שעסקה בשאלות של ממשל, סמכויות ואיחוד מוסדות וייצג את הרשות הפלסטינית. הוא לקח חלק גם ביוזמות דיאלוג נוספות שהתנהלו בערים רמאללה, עזה, דמשק וקהיר.

אל-מצרי חבר באיגוד הכללי של הסופרים והעיתונאים הפלסטינים (GUPWJ) מאז שנת 1980. האיגוד פועל במסגרת מוסדות אש"ף ומשמש גוף מייצג של סופרים ועיתונאים פלסטינים הפועלים בשטחי הרשות הפלסטינית ובקהילות הפלסטיניות בתפוצות.

האני אל-מצרי בתקשורת בישראל ובעולם
האני אל-מצרי מופיע מדי פעם בתקשורת הישראלית והבינלאומית כפרשן פוליטי בנושאי הרשות הפלסטינית, הפיוס בין פת"ח לחמאס ומצב ההנהגה הפלסטינית. פרשנותו מופיעה בכתבות, ראיונות ומאמרים.

בנובמבר 2019 פרסם מאמר ב־ynet שבו ניתח את נכונות חמאס להשתתף בבחירות כלליות, ועמד על כך שהגמישות שמפגינה התנועה בסוגיה זו נובעת מהתרחקותה מהאחים המוסלמים, מהידרדרות מעמדה האזורי ומהמצב הפנימי ברצועת עזה. באפריל 2021 פרסם ב-ynet את המאמר "תחילת הקץ של הפוליטיקה הפלסטינית הקיימת", שבו טען כי שחיקת הלגיטימיות של ההנהגה מאז הסכמי אוסלו ועליית דרישה ציבורית רחבה להתחדשות מבשרות על שינוי עמוק ובלתי נמנע במערכת הפוליטית הפלסטינית. לדבריו, ריבוי הרשימות שהתמודדו בבחירות ושיעור ההרשמה הגבוה להעברת קול שיקפו תהליך שאין אפשרות לעצור גם אם הבחירות יידחו או תוצאותיהן לא יכובדו. בתאריך 24 באוקטובר 2023, לאחר אירועי 7 באוקטובר, פרסם אל-מצרי מאמר באתר מסאראת שבו ניתח את מטרותיה המדיניות של ישראל והזהיר כי רעיונות כגון גירוש המוני של תושבי עזה או חיסול מלא של חמאס אינם ישימים. הוא התריע כי הרשות הפלסטינית עלולה לאבד את הלגיטימיות הציבורית אם תמשיך לנקוט עמדה נייטרלית, וקרא לגיבוש אסטרטגיה לאומית מאוחדת. מאמר זה ממחיש את מעמדו של אל-מצרי כאחד הקולות המרכזיים בניתוח המציאות הפלסטינית אחרי 7 באוקטובר, וכמי שמשתתף בעיצוב הדיון הציבורי על היום שאחרי.

קישורים חיצוניים

 אתר מסאראת, האני אל-מצרי מנהל המרכז



הערות שוליים

קטגוריה:עיתונאים ערבים
קטגוריה:פובליציסטים ערבים
קטגוריה:עיתונאים פלסטינים
קטגוריה:עיתונאים מצרים
קטגוריה:עורכי עיתונים ערבים
קטגוריה:מצרים שנולדו ב-1954